Šveitsis Bellinzonas toimunud kergejõustikuvõistlusel sai Märt Israel kettaheites teise koha oma hooaja tippmargiga 63.19. Leedu äss Virgilijus Alekna võidutses maailma hooaja kolmanda tulemusega 68.79.
"Viimased treeningud läksid mul väga hästi," rääkis mullusel MMil neljandaks tulnud Israel pärast jõuproovi. "Aga ei suutnud siin sama ära teha. Kuid tunnen, et hakkan vaikselt ülesmäge minema. Stabiilsus paraneb, sain kirja ka 62.88 ja 62.48."
Järgmise etteaste teeb Israel reedel Lätis algaval Balti matšil. Londoni olümpiaks valmistuvat 40aastast Aleknat edestavad maailma edetabelis veel vaid sakslasest maailmameister Robert Harting (70.66) ja poolakas Piotr Malachowski (68.94).
Riias hüppas Karl Lumi kõrgust 2.16 ja sai neljanda koha. Alavõidu napsas venelane Danil Tsõplakov 2.22ga. Meeste 800 m jooksus oli Keio Kits ajaga 1.51,73 teine, Jan Õiglane võitis 3000 m jooksu 8.36,24ga.